La companyia La Teta Calva oferix la seua producció ‘El Muro’ a la Casa Municipal de Cultura
09 de març 2020

La delegació de Cultura ha programat per a este divendres, 13 de març, la producció _El Muro_, de la companyia La Teta Calva. Esta comèdia conta la història d'una dona (Rosi) que va perdre la seua infància, que va xafar la seua adolescència, que va malgastar el seu present i vendrà el seu futur. La representació en castellà es desenvoluparà a les 19 hores a la Casa Municipal de Cultura i estarà destinada per a tots els públics.

  

Segons expressa la companyia, _El Muro_ és una història on estampar-se. A Rosi tots la coneixen, però ningú la saluda. Un dia va escapar i no va tornar. Va quedar ancorada en un motel entre Conca i Madrid, o entre Madrid i Conca, segons es mire. Rosi va obrir la porta de la 251 i va trobar un mur. Va apujar les persianes, i el mateix. I allí va quedar, decidint si aniquilar el món o aniquilar-se ella. «**Un relat de portes tancades i olor de cansalada viada**, —va explicar la companyia— **una comèdia asfixiant i musical. Derrocar el mur, escalar-lo o veure'l envellir**».

  

Basat en l'obra _The Wall_, del grup britànic Pink Floyd, ens deixem portar pel fosc món de Pink, el protagonista del disc de 1979. En este cas no és Pink sinó Rosi. Una víctima més del bombardeig diari. Rosi s'amaga entre les cortines ronyoses d'un motel de carretera entre Conca i Madrid. Les parets de la seua habitació són el mur que la separen del món. Són la seua paredassa. A penes hi ha una finestreta per on respirar. Rosi està de camí a la seua fi i ha parat una estona per a descansar.

  

Esta obra està escrita pels propis creadors de la Teta Calva, María Cárdenas i Xavo Giménez, dos creadors amb un llarg recorregut teatral: un, en la interpretació, la direcció, la dramatúrgia i l'escenografia i, l'altra, en l'escriptura i la fotografia teatral. Quant al repartiment, esta representació compta amb Merce Tienda, Leo De Bari, Xavo Giménez i Carles Chiner.

La funció de 75 minuts té un preu de 7 euros. La venda anticipada de les entrades podrà fer-se en internet, a través del lloc web www.servientradas.com o telefonant al 902 010 284.​

![](/media/fvkbnfra/78_c_cartell-muro.jpg)  
  
  

*   [](http://www.facebook.com/sharer.php?u=https://aytosagunto.es/va/actualitat/la-companyia-la-teta-calva-oferix-la-seua-produccio-el-muro-a-la-casa-municipal-de-cultura/ "Facebook")
*   [](http://twitter.com/share?url=https://aytosagunto.es/va/actualitat/la-companyia-la-teta-calva-oferix-la-seua-produccio-el-muro-a-la-casa-municipal-de-cultura/ "Twitter")
*   [](https://www.linkedin.com/shareArticle?url=https://aytosagunto.es/va/actualitat/la-companyia-la-teta-calva-oferix-la-seua-produccio-el-muro-a-la-casa-municipal-de-cultura/ "Linked In")
*   [](mailto:?body=https://aytosagunto.es/va/actualitat/la-companyia-la-teta-calva-oferix-la-seua-produccio-el-muro-a-la-casa-municipal-de-cultura/)